Charlotte Kalla

**Marina Charlotte Kalla** (født 1987) er en svensk tidligere langrennsløper som representerte IFK Tärendö og Piteå Elit Skidklubb. Hun debuterte i verdenscupen med en 14.-plass på sprinten i Changchun 15. mars 2006, og tok sin første verdenscupseier på 10&nbsp;km jaktstart fristil i Nové Město 29. desember 2007.

Hun har tre OL-gull, tre VM-gull, og vant Tour de Ski 2007/08. Hun tok 29 individuelle titler i svensk mesterskap i langrenn fra 2007 til 2022. I tillegg har hun sju SM-gull i lagsprint og stafett. 

## Karriere

### Tidlig karriere
Charlotte Kalla ble juniorverdensmester i skiatlon (fellesstart med skibytte) i 2006. Ett år senere vant hun både skiatlon og 5&nbsp;km fri under junior-VM. I tillegg fikk hun sølv i sprint og stafett.
 
Under ski-VM 2007 i Sapporo endte hun på 7.-plass på fellesstart med skibytte, og på 5.-plass på 10&nbsp;km fristil.

### Gjennombruddet, 2007–2009

Kalla fikk sin første pallplassering individuelt i verdenscupen med en tredjeplass på 10&nbsp;km fristil på Beitostølen 24. november 2007. Sitt store gjennombrudd fikk hun i Tour de Ski 2007/08 med fire etappeseire og seier sammenlagt. På siste etappe slo hun Virpi Kuitunen opp slalåmbakken i Val di Fiemme.
Kalla ble nummer fire sammenlagt i verdenscupen 2007/08. Hun ble tildelt Radiosportens Jerringpris for 2008.

Hun vant åpningsrennet i Verdenscupen i langrenn 2008/09 med hele 24,4 sekunder til nummer to, Marit Bjørgen. Dette var hennes første ordentlige verdenscupseier når man ser bort fra Tour de Ski. Hun gikk ankeretappen på det svenske stafettlaget som tok bronse på 4 x 5&nbsp;km stafett under VM 2009 i Liberec.

### Sesongen 2009/2010

Verdenscupsesongen 2009/10 innledet Kalla med andreplass på 10&nbsp;km fri på Beitostølen, og hun gikk også inn til andreplass på samme distanse i Davos. Hun valgte å stå over Tour de Ski 2009/10 for bedre å forberede seg til OL 2010. I det siste verdenscuprennet før OL, 10&nbsp;km fri i kanadiske Canmore, gikk hun helt til topps. 10 km fristil var også første øvelse i OL 2010 i Whistler. Der gikk hun til topps foran Kristina Šmigun-Vähi og Marit Bjørgen. Det var det femte svenske OL-gull i kvinnelangrenn gjennom tidene, og første gang en svensk kvinne gikk til topps i distanselangrenn i OL siden Toini Gustafssons to gull i 1968. Øvrige vinnere er stafettlaget i 1960 og Anna Dahlberg og Lina Andersson i lagsprint i 2006. Kalla avsluttet OL 2010 med sjetteplass på 30&nbsp;km klassisk.

Kalla ble i 2010 tildelt Kongens medalje «för idrottsbragd som skidåkare och  OS-guld i fristil». På "Idrottsgalan 2011" ble Charlotte Kalla utsett til "Årets kvinnliga idrottare 2010". Sommeren 2010 ble det avduket en statue av henne i Tärendö.

### Sesongene etter 2010

I Ski-VM 2011 i Oslo ble det gull på Kalla i lagsprint klassisk der hun gikk sammen med Ida Ingemarsdotter. Det ble sølv på 4x5 km stafett der hun gikk sammen med Ida Ingemarsdotter, Anna Haag og Britta Norgren.

I den mesterskapsfri sesongen 2011/12 ble hun nummer fire i verdenscupen sammenlagt. I 2012 gikk over fra IFK Tärendø til Piteå Elit Skidklubb.

I Ski-VM 2013 ble det to sølv, på lagsprint der hun også nå gikk sammen med Ingemarsdotter, og på 4x5 km stafett der hun gikk sammen med Ingemarsdotter, Haag og Emma Wikén.

I OL 2014 i Sotsji ble det sølv på første øvelse, 15 km skiatlon. Kalla rykket i den siste harde bakken to kilometer før mål, bare Marit Bjørgen klarte å svare, og Bjørgen gikk forbi. I 10&nbsp;km klassisk ble det sølv etter Justyna Kowalczyk. Hun ble under dette OL olympisk mester for andre gang da hun gikk ankeretappen på det svenske laget som vant 4 x 5 kilometer stafett foran Finland og Tyskland. De andre på laget var Ida Ingemarsdotter, Emma Wikén og Anna Haag. Stafettlaget ble tildelt Svenska Dagbladets gullmedalje (*Bragdguldet*) for 2014. Denne regnes som svensk idretts høyeste utmerkelse.

Kalla valgte å stå over Tour de Ski 2014/15. I VM 2015 i Falun tok hun bronse på 15 km skiatlon, gull på 10 km fristil med intervallstart, sølv på 4 × 5 km stafett og bronse på 30&nbsp;km klassisk fellesstart.

Etter Kallas problemer ved inngangen til sesongen var det ikke knyttet store forventninger til henne i Ski-VM 2017 i Lahtis. Hun overbeviste likevel med sølv på 10 km klassisk og stafett, samt bronse på 15 km skiathlon.

Kalla tok sitt tredje OL-gull da hun vant 15 km skiatlon under Vinter-OL 2018 i Pyeongchang. Hun rykket fra resten av feltet i en bakke to kilometer før mål. Marit Bjørgen ble nummer to. Kalla var favoritt på 10 km med intervallstart, men der måtte hun se seg slått av norske Ragnhild Haga. Med sølvmedalje ble Kalla mestvinnende svenske kvinne i OL gjennom tidene. Hun gikk forbi padleren Agneta Andersson.

I 2018 ble hun tildelt Holmenkollmedaljen.

Under VM 2019 i Seefeld gikk Kalla tredje etappe på Sveriges lag som tok gull på 4 x 5&nbsp;km stafett.

Hun la opp 28. mars 2022 etter å ha avsluttet med bronse på 30 km i SM. 

## Meritter

### Verdenscupseire individuelt

### Verdenscupseire stafett

### Sammenlagtplasseringer i verdenscupen

## Se også
*Liste over mestvinnende vinterolympiere

## Referanser


## Eksterne lenker
* 
* 
* 
*